ועדת החינוך, התרבות והספורט, כנסת 18, פרוטוקול מספר 232, 2010-06-15 10:00

זבולון אורלב: שלום, אני פותח את ישיבת הוועדה.

זבולון אורלב: אנחנו מקיימים ישיבה בפרוצדורה של דיון מהיר.

זבולון אורלב: אנחנו מקיימים את הישיבה לאור הידיעות המעציבות על סגירת הספרייה הציבורית בקריית שמונה.

זבולון אורלב: אני מאלה שסבורים, שספרייה ציבורית היא מנכסי התרבות החשובים ביותר, לא רק בגלל היותנו מכונים "עם הספר" - עם של תרבות הספר, אחד הדברים שהעם היהודי הנחיל לאומות העולם כולן, אלא מפני שהספר הוא אחד האמצעים הידועים והבדוקים שיכולים להעשיר את עולמו של ילד.

זבולון אורלב: מאחר ואין ציפייה שכל משפחה תבנה לעצמה את ספריית הקריאה או ספריית העיון, חוקקנו כאן בוועדה - ואני הייתי אחד מיוזמי החוק - כדי להסדיר את מעמדן של הספריות הציבוריות.

זבולון אורלב: לכן, אנחנו איננו מוכנים להשלים בשום פנים ואופן שספרייה ציבורית בקריית שמונה תיסגר, מה גם שלילדי קריית שמונה אין חלופה.

זבולון אורלב: אם תיסגר, חס וחלילה, ספרייה ציבורית ברמת גן ייסעו לגבעתיים.

זבולון אורלב: אם תיסגר ספרייה ציבורית בגבעתיים, ייסעו לתל-אביב.

זבולון אורלב: איפה הילדים בקריית שמונה יוכלו לקרוא ספרים?

זבולון אורלב: אני מרגיש, שזאת חובתנו להיות סנגורם של אותם ילדים, ולוודא ולהבטיח שהספרייה הזו בשום פנים ואופן לא תיסגר.

זבולון אורלב: אפשר לסגור דברים אחרים, ואינו רוצה כרגע לומר מה, אבל לא את הספרייה.

זבולון אורלב: זה ממש מזכיר לי את הסיפור הידוע, שכאשר הספינה טובעת הדבר הראשון שמציעים זה לזרוק את התפילין לים.

זבולון אורלב: הספרים הם התפילין, הם הדברים הקדושים של מערכת החינוך.

זבולון אורלב: אני לא חושב שאם יש משבר תקציבי סוגרים.

זבולון אורלב: היה ראש עיר בישראל, צ'יצ', שכל פעם שהיה משבר כספי הוא הפסיק את הארוחות החמות לזקנים, וזה כדי שיהיה לחץ.

זבולון אורלב: אני לא הייתי שר הרווחה באותה תקופה.

זבולון אורלב: אני לא מסכים שישתמשו בילדים כאמצעי לחץ כדי לפתור בעיות אחרות של מבוגרים.

זבולון אורלב: אני לא יכול לקבל את זה בשום פנים ואופן.

זבולון אורלב: אי אפשר להשלים עם המצב הזה בשום פנים ואופן.

זבולון אורלב: אני בקיא בבעיות תקציביות שיש ברשויות מקומיות, בחברת המתנ"סים ובמשרד התרבות.

זבולון אורלב: עברנו עליות ומורדות עם הספריות הציבוריות, והבנתי שלאור החקיקה האחרונה מצבן התייצב והשתפר, באופן יחסי, אבל אם נסגרת ספרייה בקריית שמונה אז קשה לומר שהמצב השתפר.

זבולון אורלב: זימנו ישיבה, שתהיה קצרה ותכליתית, ואני מקווה שבסופה נוכל להודיע על פתיחתה של הספרייה הציבורית.

זבולון אורלב: אחרת, כל יום נעשה ישיבה, כל יום תבואו, עד אשר הספרייה הזאת תיפתח.

זבולון אורלב: אנחנו לא נשלים עם המצב הזה.

זבולון אורלב: מי מייצג את העירייה?

יגאל בוזגלו: אני חבר מועצת העיר מקריית שמונה.

יגאל בוזגלו: אני מייצג את התושבים וגם את המועצה.

אהוד רז: את העירייה אף אחד לא מייצג.

אהוד רז: זה כנראה לא היה חשוב עבור העירייה.

זבולון אורלב: האם העירייה לא הוזמנה?

אהוד רז: העירייה הוזמנה, אבל כנראה זה לא היה מספיק חשוב עבורה.

זבולון אורלב: מוסרת לי מזכירת הוועדה, שהעירייה הוזמנה.

זבולון אורלב: גם אני מופתע לרעה מכך שהעירייה לא מצאה לנכון להופיע בפני הוועדה.

זבולון אורלב: היא ראויה לגינוי חריף על כך שלא מצאה לנכון להשתתף בישיבה.

זבולון אורלב: אני לא אעבור על הדבר לסדר היום.

זבולון אורלב: אני אמצא את האמצעים הפרלמנטאריים הראויים כדי להעמיד את העירייה על מקומה.

יגאל בוזגלו: לפני שאני אקח את רשות הדיבור, אני רוצה להעיר ולומר שהדיון, לדעתי, צריך להיות על עתיד המתנ"ס ולאו דווקא על הספרייה.

יגאל בוזגלו: מה שהתקשורת הבליטה זה דווקא את הספרייה.

זבולון אורלב: אני מוכן גם לקיים דיון על סגירת המתנ"ס.

זבולון אורלב: היום אנחנו דנים על סגירת הספרייה.

יגאל בוזגלו: אם יורשה לי, אני רוצה להעביר את המסר ואז אדוני יקבע.

יגאל בוזגלו: לא פחות חשובים המעונות של המתנ"ס.

יגאל בוזגלו: לילדים אין מענה לחינוך.

יגאל בוזגלו: אני מאמין, שזה נושא לא פחות חשוב מהספרייה.

זבולון אורלב: אני מזמין אותך לפנות אליי בצורה מסודרת, ולהציג בפניי את הבעיה.

זבולון אורלב: אם יתברר לי שזו בעיה, אנחנו נקיים דיון גם על סגירת המתנ"ס.

אורן ירמיהו: האם אני יכול לחדד את הדברים של יגאל?

אורן ירמיהו: אני מנהל המתנ"ס בפועל.

אורן ירמיהו: הספרייה היא חלק אינטגראלי מרשת מרכזים לקהילה והתחדשות בקריית שמונה בע"מ.

אורן ירמיהו: לא ניתן יהיה לנתק את הבעיה של הספרייה, אם לא תיפתר כלל הבעיה במתנ"ס.

זבולון אורלב: מי מייצג את חברת המתנ"סים?

זבולון אורלב: ברק אמיתי, מדוע נסגרה הספרייה?

ברק אמיתי: אורן נגע בנקודה המשמעותית ביותר.

ברק אמיתי: לפני חודש ימים, בלית ברירה, בית המשפט החליט על פרוק זמני של המתנ"ס.

ברק אמיתי: זה הקרין באופן טבעי על כל האגפים השונים: מעונות, הון אנושי, תעסוקה, מרכז צעירים, נוער שפועל, כאשר כל הגופים שהזכרתי הם גופים הפועלים בתקציבים דרך החברה למתנ"סים.

ברק אמיתי: בהסכמה עם אודי, המפרק – ולא נוח לי לקרוא לו המפרק, כי אני חייב להודות שהעבודה של אודי היא ישירה מולנו, כדי לשקם את המתנ"ס ולא לסגור אותו.

זבולון אורלב: למה הספרייה הציבורית היא המתנ"ס?

אמיתי ברק: הספרייה הציבורית היא מחלקה במתנ"ס, היא תחת החלטת בית המשפט, שקבע שהכל יידון על ידי המפרק.

זבולון אורלב: למה אי אפשר להחזיר אותה לעירייה?

אמיתי ברק: החברה למתנ"סים מנסה לעשות כל מאמץ כדי שהמתנ"ס יחזור.

אמיתי ברק: באופן טבעי – וכל מה שאמרת היא מילה בסלע לגבי ספרייה - אנחנו נענינו לבקשה של לשכת שר החינוך והחברה למתנ"סים, איך להקציב סכום מסוים כדי שלפחות בחודשי הקיץ נוכל להמשיך להפעיל את הספרייה.

אמיתי ברק: אני אומר: "לפחות" כי הפתרון הוא זמני לחלוטין, הוא לא פתרון שמאפשר לספרייה הזאת להמשיך להתגלגל הלאה ולפעול, גם לא כל השבוע.

אמיתי ברק: אני מניח, שזה יהיה פתרון חלקי.

אמיתי ברק: אנחנו נענינו לפנייה הזו, ופנינו לאודי.

אמיתי ברק: ההחלטה על הפעלת הספרייה בסופו של דבר, היא של המפרק.

אמיתי ברק: אני חוזר ואומר שוב, כי המושג מפרק במקרה הזה ממש לא מתאים.

אמיתי ברק: יושב כאן תושב אזור קריית שמונה, שכל מה שהוא מציע הוא לשקם ביחד את המתנ"ס ולבנות מתנ"ס חדש, שהספרייה בו.

אמיתי ברק: הספרייה בו הוא חלק קבוע, חלק שלא תלוי על בלימה של כן תקציבים או לא תקציבים.

אמיתי ברק: יושב משמאלי ויקטור.

אמיתי ברק: תקציבי ספריות הם תקציבי משרד התרבות והספורט, תקציבים שמועברים לעירייה ומהם היו צריכים להיות מועברים בעבר לחברה למתנ"סים, למתנ"ס המקומי, ובהווה למפרק, כדי להפעיל אותם הלאה.

אמיתי ברק: העירייה לא נמצאת פה.

זבולון אורלב: לי אין שיג ושיח עם חברת המתנ"סים, העירייה או המפרק.

זבולון אורלב: אני בא מצד הילדים.

זבולון אורלב: הילדים יודעים שיש את חוק הספריות הציבוריות, יש שרה ממונה, ובאה הכנסת, שהיא המפקחת על הרשות המבצעת, וחוקקה חוק.

זבולון אורלב: ויקטור, אתה הכתובת שלנו.

זבולון אורלב: כלומר, אנחנו צריכים לבוא אליך ולומר לך: כל הדברים האלה מאוד חשובים ומאוד מעניינים, אבל אותנו הם לא כל כך מעניינים.

זבולון אורלב: אנחנו לא מנהלים את הרשות המבצעת.

זבולון אורלב: לנו אין תקציבים וכוח אדם.

זבולון אורלב: אנחנו רק מדברים חקיקה, ופיקוח על הרשות המבצעת.

זבולון אורלב: אני שואל אותך: האם אתם מכירים באחריות

זבולון אורלב: כם המוחלטת שתהיה ספריה ציבורית בקריית שמונה, במתנ"ס או לא במתנ"ס?

ויקטור בן נעים: אתה אמרת שכל ילד מצפה מאיתנו שאנחנו נעשה את זה.

ויקטור בן נעים: אתה המחוקק, ואתה יודע שהחוק קובע, שכל רשות מקומית צריכה להפעיל ספרייה ציבורית.

ויקטור בן נעים: אנחנו באים לעזור.

ויקטור בן נעים: אנחנו באים לפקח.

ויקטור בן נעים: אנחנו באים לדרבן.

ויקטור בן נעים: אנחנו לא באים במקום הרשות המקומית.

ויקטור בן נעים: הרשות המקומית היא הגורם הראשוני בנושא הזה.

ויקטור בן נעים: עריית קריית שמונה, כמו עוד 50 רשויות מקומיות, הצילה את סמכויותיה להפעלת הספרייה הציבורית למתנ"ס המקומי, בהסכמתנו.

ויקטור בן נעים: לפעמים זה עבר בשלום ולפעמים זה לא עבר בשלום.

ויקטור בן נעים: היום, מבחינתנו, הכתובת היא לא משרד התרבות אלא הרשות המקומית, עיריית קריית שמונה.

ויקטור בן נעים: אם הרשות תקלוט את העובדים, שעבדו עד לפני חודש בספרייה הציבורית – ולי נוח שאתה מצמצם את הדיון רק על הספרייה ולא על המתנ"ס כולו – יש מתקן יפה, יש ספרים, יש ריהוט, יש קוראים, והבעיה היחידה היא שהרשות המקומית תפעיל במישרין או לא.

זבולון אורלב: מר בוזגלו, האם אתה נשלחת על ידי העירייה?

יגאל בוזגלו: אני נשלחתי על ידי עצמי.

יגאל בוזגלו: אני גם בין היוזמים של הפנייה לחברי כנסת ושרים.

יגאל בוזגלו: הבנתי שגם היה מהלך בכנסת.

זבולון אורלב: אין לי מושג.

זבולון אורלב: אנחנו מקיימים את הדיון הזה על פי החלטה שלי.

זבולון אורלב: לא ידעתי שיש פנייה לחבר כנסת.

זבולון אורלב: אלי אפללו התכוון להגיש הצעה דחופה לקיים דיון בכנסת, אבל לא ידענו על זה.

זבולון אורלב: מרגע שידענו, הודענו לו שקבענו מועד ואז הוא ביטל את כל ההליך.

יגאל בוזגלו: המעורבות שלי היא ציבורית.

זבולון אורלב: בסדר גמור.

זבולון אורלב: אתה ממלא את תפקידך הציבורי, ואתה ראוי לשבח על כך.

זבולון אורלב: אם הייתי יודע שהעירייה לא מגיעה, הייתי דוחה את הדיון הזה, פועל באמצעים שיש לנו – ויש לנו אמצעים– ומביא את העירייה לכאן.

זבולון אורלב: העירייה איננה חופשית להתחמק מלהיות תחת פיקוח הכנסת ולבוא ולמסור דין וחשבון.

זבולון אורלב: היא לא רשאית לעשות את הדבר הזה.

זבולון אורלב: לא ייעשה כן במקומנו.

ויקטור בן נעים: אם הרשות המקומית האצילה את סמכויותיה למתנ"ס, למפרק, או לגוף כלכלי שמוכן לעזור לקלוט את העובדים, מבחינתנו אין שום מניעה להפעיל את הדברים היום ולא מחר.

זבולון אורלב: אני חולק על הפרשנות שלך.

זבולון אורלב: אני מכיר את הסגנון הזה, בו זורקים אחריות על מישהו אחר.

זבולון אורלב: בסעיף 9 לחוק, שכותרתו ביצוע ותקנות, כתוב: השר ממונה על ביצוע חוק זה.

זבולון אורלב: לא כתוב שרשות מקומית ממונה על ביצוע חוק זה.

ויקטור בן נעים: לא, אבל בסעיף 2 כתוב, שהשר יכיר בספרייה ציבורית של הרשות המקומית, או שהיא תבקש.

זבולון אורלב: לא כתוב "יכיר" אלא "רשאי להכיר".

זבולון אורלב: אם השר מגיע למסקנה שהרשות המקומית המסוימת הזאת לא מסוגלת לקיים ספרייה, הוא לא חייב להכיר.

זבולון אורלב: הוא יכול להגיד: אני קובע.

ויקטור בן נעים: ומטיל על הרשות המקומית ולא על הציבור.

זבולון אורלב: או שמטיל על מישהו אחר.

הדס פרבר: אבל התנאי להפעלת הסמכויות של השר לפי החוק, הוא בקשה של הרשות המקומית.

הדס פרבר: כלומר, המשרד הוא גורם מממן, גורם תומך, ולא גורם מפעיל.

זבולון אורלב: הוא גורם קובע.

הדס פרבר: אבל הוא לא מנהל את זה.

זבולון אורלב: אני מסכים שהוא לא מנהל.

זבולון אורלב: אז שינהל את זה.

זבולון אורלב: שיקבע מי מנהל.

זבולון אורלב: האם השר יכול להגיד: סגורה הספרייה בקריית שמונה כי יש סכסוך בין שני צדדים ואני מהאו"ם?

זבולון אורלב: הוא ממונה על הביצוע של החוק.

זבולון אורלב: אל מי אני בא בטענות?

ויקטור בן נעים: אנחנו מעוניינים לדעת, מי הגורם בקריית שמונה שיפעיל את הספרייה.

זבולון אורלב: מתי נסגרה הספרייה?

ויקטור בן נעים: לפני כחודש.

זבולון אורלב: מה עשיתם בחודש האחרון כדי לפתוח אותה?

זבולון אורלב: הספרייה עדיין סגורה.

ויקטור בן נעים: אומרים לי שלא דייקתי.

אהוד רז: בפועל, הפעילות בספרייה מוקפאת ל- 10 ימים.

ויקטור בן נעים: הייתי בקשר טלפוני עם מנהלת הספרייה, עם הצוות, עם עו"ד עוז, עם עריית קריית שמונה.

ויקטור בן נעים: אנשי קריית שמונה היו אצלי בחודש מאי.

זבולון אורלב: האם יש לך הסבר, מדוע העירייה לא באה?

ויקטור בן נעים: לא.

יגאל בוזגלו: אני הבנתי שראש העיר נמצא עם משלחת מצרפת.

זבולון אורלב: בעיני, הילדים קודמים לכל המשלחות.

זבולון אורלב: ראש העיר היה יכול לשלוח את מנכ"ל העירייה.

זבולון אורלב: האם אני אמרתי שראש העיר אישית חייב להיות?

זבולון אורלב: לא אמרתי את זה.

זבולון אורלב: אין לי פה עניינים אישיים.

זבולון אורלב: העירייה חייבת להיות מיוצגת פה.

זבולון אורלב: זה לא עולה על הדעת הדבר הזה.

זבולון אורלב: לילדי קריית שמונה אין ספרייה, מתקיים דיון בוועדת החינוך והתרבות, הודיעו שבוע קודם, יום רביעי שעבר הודיעו על הדיון הזה, ולכן הדבר הזה בלתי מתקבל על הדעת.

זבולון אורלב: אם זה היה תלוי בי, הייתי סוגר את העירייה ופותח את הספרייה.

זבולון אורלב: ככה היה ראוי לעשות.

זבולון אורלב: מה זה הדבר הזה?

זבולון אורלב: אגב, אני 10 שנים וחצי בכנסת, ולא נתקלתי בכזה דבר.

זבולון אורלב: אני לא נתקלתי בכזה דבר.

זבולון אורלב: זה ממש מקומם.

זבולון אורלב: עו"ד רז, קודם כל אני רוצה להגיד לך שאין לי שום טענות כלפיך.

זבולון אורלב: אתה ממלא את תפקידך לפי החלטת בית משפט.

זבולון אורלב: הרשות המחוקקת יודעת לכבד את הרשות השופטת.

זבולון אורלב: רשות אחת איננה נוגעת בחברתה.

זבולון אורלב: אין לי טענות לרשות השופטת.

זבולון אורלב: היא עושה את מלאכתה על פי חוק.

זבולון אורלב: אתה יכול להיות האיש הטוב.

זבולון אורלב: אתה אף פעם לא תהיה האיש הרע.

אהוד רז: אני אשמיע את הדברים.

אהוד רז: אני מקווה שלא יהיו טענות, לא בעקבות זה שהחליטו בבית המשפט למנות אותי.

אהוד רז: מעט רקע: המתנ"ס בקריית שמונה הוקם בשנת 1964.

אהוד רז: זה המתנ"ס הראשון במדינת ישראל.

אהוד רז: הקים אותו ראש העיר לשעבר, אברהם אלוני, שהלך לעולמו לפני כחודש ימים, במקביל לסגירת המתנ"ס, כמה שזה ציורי וסמלי.

אהוד רז: דיברתי עם בניו, והבנתי שמחשבתו אז היתה לנתק את החינוך הבלתי הפורמאלי והפעילות של הילדים.

אהוד רז: במקביל להקמת המתנ"ס הוקמה גם הספרייה בשנת 1964.

אהוד רז: החל משנת 1964, הספרייה מנוהלת באחריות המתנ"ס.

אהוד רז: אני אקפוץ לסוף.

אהוד רז: הסוף אומר שקשה מאוד לנתק את הספרייה מהמתנ"ס בקריית שמונה.

אהוד רז: זה לא שהעבירו את זה לניהול המתנ"ס בשנתיים האחרונות, אלא זה קיים משנת 1964.

זבולון אורלב: האם רק בשנתיים האחרונות זה בניהול המתנ"ס?

אהוד רז: לאורך כל הדרך.

זבולון אורלב: הספרייה מופעלת על ידי המתנ"ס.

זבולון אורלב: כלומר, עובדי הספרייה הם עובדי המתנ"ס.

אהוד רז: הסיבה שהוקם מתנ"ס בקריית שמונה – וזה היה החזון של ראש העיר – היא לנתק את החינוך מהפוליטיקה.

אהוד רז: שהיא לא תהייה בתוך העירייה עם עניינים פוליטיים כאלה ואחרים.

אהוד רז: אני מייצג מספר נושים, ביניהם גם עובדים במתנ"ס, שטיפלתי בהם לצורך גביית החובות מהמתנ"ס.

אהוד רז: אני אגיד, שהוגשה בקשת פירוק כאשר הבנו שאין דרך אחרת.

אהוד רז: למתנ"ס בקריית שמונה יש חובות של כ- 9,000,000 שקלים.

זבולון אורלב: מה התקציב השנתי שלו?

קריאה: כ-7,000,000 שקלים.

אהוד רז: המתנ"ס לא מנוהל עם תקציב.

אהוד רז: למתנ"ס חובות של כ-9,000,000 שקלים, כאשר מהם 5,000,000 שקלים חובות לעובדים: שכר ותנאי שכר שלא הופרשו להם במשך שנים רבות.

אהוד רז: בפנייה שלנו לבית המשפט הבנו, שנכסים אמיתיים אין, ובטח לא משמעותיים בשביל לכסות 9,000,000 שקלים.

אהוד רז: דרך ההפעלה נוכל גם לדאוג לנושים, ובטח לא נפגע באף אחד אחר.

אהוד רז: זו בטח הדרך הנכונה.

אהוד רז: בית המשפט נתן אישור לזה, וגם בהמשך הדרך אמר שהוא מאמין בהמשך של ההפעלה למרות שאין כסף בכלל.

אהוד רז: העובדים עובדים כרגע בלי שכר ובלי צפי לקבל שכר.

זבולון אורלב: מי השופט המטפל בכל זה?

אהוד רז: השופט חטיב בנצרת.

אהוד רז: הוא נתן את המטרייה שלו להמשיך ולהעסיק עובדים, כאשר לא משלמים להם שכר.

אהוד רז: כל זה על מנת לנסות ולשמור על הגוף הזה כגוף חי.

אהוד רז: פה אני מפסיק לדבר על הנושא של הפירוק.

אהוד רז: לפני כחודש, ב-17 למאי, נרתמנו למשימה הזאת, ומאז אנחנו עושים ימים כלילות.

זבולון אורלב: אני מקווה, שאתה עושה את הלילות כימים, ולא את הימים כלילות.

אהוד רז: נפגשנו עם כל מי שאפשר.

אהוד רז: אנחנו בקשר יומיומי עם ראש הרשות, עם הגזברים, עם כולם.

אהוד רז: אני יכול להגיד, שעד לנקודה הזו לא קיבלנו, ולו שקל אחד, בחודש האחרון, למעט אתמול העברה של 50,000,000 שקלים באדיבות חברת המתנ"סים.

אהוד רז: אני מדבר על כספים שחייבים למתנ"ס.

אהוד רז: כאשר קיבלנו אחריות על המתנ"ס זה היה לאחר שביתה או תוך כדי שביתה של כ-10 ימים או שבועיים, שבה כל המתנ"ס היה מושבת, כולל הספרייה.

אהוד רז: הספרייה היתה סגורה, גני הילדים היו סגורים וכל הפעילויות.

זבולון אורלב: שושי, מנהלת לשכתו של ראש העיר, אמרה שיגאל בוזגלו ואורן ירמיהו הם נציגי העירייה.

זבולון אורלב: בושה וכלימה על התשובה הזו.

אהוד רז: אני חייב להגיד, שאני דאגתי שראש הרשות יידע שאורן ירמיהו לא מייצג את העירייה היות והוא עובד במתנ"ס.

אהוד רז: אני ממשיך.

אהוד רז: לא קיבלנו שקל אחד בחודש הזה.

אהוד רז: כאשר הגענו לתפקיד הכל שבת והיה סגור במשך שבועיים.

אהוד רז: הפעולה הראשונה שעשינו, היא לפתוח הכל, כולל הספרייה.

אהוד רז: בדקנו עם מה אנחנו יכולים לשרוד, ומה אנחנו חייבים לסגור באופן זמני עד אשר נקבל תקציבים מיידיים.

אהוד רז: הפעולות אותן סגרונו, הן פעולות שאנחנו לא מקבלים בגינן תקציב בכלל, ואם נסגור אותן לא ייגרם נזק לעתיד.

אהוד רז: גני הילדים נסגרו למשך שבועיים, ו-50% מהילדים מצאו מסגרות אחרות.

אהוד רז: נגרם נזק מיידי.

אהוד רז: אם הספרייה תיסגר, זה ברור שייגרם נזק עצום.

אהוד רז: אני לא חולק על זה, וקראתי גם את דבריו של שר החינוך לשעבר, יוסי שריד, שאמר שהוא מעדיף להיות במקום בו יש ספרייה ואין עירייה מאשר במקום בו יש עירייה ואין ספרייה.

זבולון אורלב: למרות ששנינו משני צדי הקשת הפוליטית, התבטאנו באותו סגנון.

אהוד רז: לטובת העניין, מייד עם כניסתנו לתפקיד רתמנו איש חינוך, שהוא מנהל תיכון מוערך בגליל ועשה פרויקטים גדולים והיה בהאיטי מטעם "אורט" העולמי, לצורך בניית תוכנית הבראה, שהצגנו אותה בפני הרשות והיא קיבלה את אישור הרשות.

אהוד רז: הצגנו אותה גם בפני משרד הפנים.

אהוד רז: כל זה כדי ליצור אופק חיובי.

אהוד רז: נמצא פה נציג של משרד הפנים.

אהוד רז: אני הייתי ביום חמישי שעבר ביחד עם ראש העיר והגזבר אצל מר רני פינצ'י, כדי לנסות ולשכנע אותו.

אהוד רז: אנחנו מדברים על תקציב מיידי לצורך הפעלת כלל המתנ"ס, ובכלל זה הספרייה.

אהוד רז: אנחנו לא צריכים משהו ספציפי.

אהוד רז: גם עם תקציב שהוא קטן מאוד, כדי לתקן את המשכורות האחרונות של העובדים, של אלה שאתם רוצים שמחר יפעילו את הספרייה.

אהוד רז: הם לא קיבלו שלוש משכורות אחרונות.

אהוד רז: הפתרון המיידי הזה יפעיל את כל המתנ"ס למשך חודשים קדימה עם תוכנית שכבר הצגנו.

אהוד רז: כל זה למען מציאת פתרון לבעיה הגדולה.

זבולון אורלב: מה מבחינתך המעצור להפעיל את הספרייה?

אהוד רז: המעצור כרגע הוא כספי.

זבולון אורלב: באיזה היקף מדובר?

אהוד רז: כדי להפעיל את המתנ"ס באופן כללי, ובכלל זה את הספרייה כי העובדים שם לא מנותקים, אלה עובדים שחייבים להם כסף, צריכים כ-500,000 שקלים, כאשר מהם 120,000 שקלים מגיעים באדיבותה של חברת המתנ"סים.

זבולון אורלב: כלומר, 380,000 שקלים.

אהוד רז: העירייה חייבת את הכספים האלה למתנ"ס.

זבולון אורלב: מה העירייה אמרה כאשר הצגתם זאת בפניה?

אהוד רז: הצגנו את זה אפילו לבית המשפט.

אהוד רז: העירייה בהתחלה טענה, כי היא לא יכולה להעביר את הכספים כי התמונה לא ברורה לה.

אהוד רז: אחר כך הם אמרו, שאם הם יראו שאכן הם חייבים, הם יעבירו סיוע מיידי.

אהוד רז: אחר כך ראש הרשות אמר: אני מוכן להעביר את הסיוע המיידי, אבל יש לנו חשב מלווה והוא דיבר עם מר רני פינצ'י והוא אסר עלינו להעביר.

אהוד רז: אחרי שנפגשנו עם רני פינצ'י וגם על זה דילגנו, התעוררו כל מיני בעיות אחרות.

זבולון אורלב: מי אסר, רני פינצ'י?

אהוד רז: רני אסר.

יהודית גידלי: מה התפקיד של רני?

זבולון אורלב: מנהל המינהל לשלטון מקומי.

אהוד רז: אני אצטט את מר פינצ'י.

אהוד רז: אני אמרתי לו: מעבר לספרייה יש אוכלוסיות מיוחדות, יש עיוורים, שספרייה לא עוזרת להם אבל גם להם אנחנו דואגים, יש אנשים הלוקים בפיגור, יש ילדי אקי"ם והמון ילדים אחרים, שבאופן אישי קרובים ללבי.

אהוד רז: התשובה של רני פינצ'י היתה: "אז לא יהיה להם".

נעמה ציגלר קונפינו: אני מנהלת אזור הצפון של בנק הפועלים.

נעמה ציגלר קונפינו: יושב לצדי מנהל סניף קריית שמונה של בנק הפועלים.

נעמה ציגלר קונפינו: אני רוצה לומר משהו באור חיובי.

זבולון אורלב: אני מבין, שאתם מסייעים.

אהוד רז: הם לא מסייעים.

נעמה ציגלר קונפינו: עו"ד רז, אנחנו מנסים ברצון רב לסייע.

נעמה ציגלר קונפינו: בנק הפועלים הוא הגוף העסקי התורם הכי הרבה למדינה במסגרת האחריות החברתית, כאשר הנושא של החינוך הוא בראש ובראשונה.

זבולון אורלב: מה יש לך לומר בנוגע לספרייה?

נעמה ציגלר קונפינו: בסיום הכתבה ששודרה בערוץ 1 נאמר כי מנכ"ל הבנק רואה את הילדים שעומדים מאחורי זה, והחליט שבנק הפועלים יעזור במה שצריך כדי שהספרייה בקריית שמונה תיפתח.

נעמה ציגלר קונפינו: הבנק מוכן לתת כסף להעסיק עובדים.

זבולון אורלב: עד לרגע זה לא העברתם כספים.

נעמה ציגלר קונפינו: אם אני אעביר היום כספים לעירייה, איך אני אדע לאן זה הולך?

נעמה ציגלר קונפינו: אנחנו כבנק הפועלים רוצים שהכסף ילך לטובת הפעלת הספרייה.

זבולון אורלב: באיזו תרומה מדובר?

נעמה ציגלר קונפינו: אנחנו ביקשנו לקבל נתונים בנוגע לכמה צריך.

זבולון אורלב: שמעת, שמדובר על סדר גודל של 380,000 שקלים.

נעמה ציגלר קונפינו: לנו חשובה הספרייה.

נעמה ציגלר קונפינו: המתנ"ס זה נושא אחר לגמרי.

אהוד רז: כבוד היו"ר, אני בקיא מאוד בפרטים וזה חשוב שאני אגיד מילה בעניין של התורמים.

נעמה ציגלר קונפינו: יש לנו באזור הצפון כ-500 עובדים, שמתוכם כ-250 באזור הצפוני שמוכנים לבוא, להתנדב, לעבוד בספרייה ולהקריא ספרים.

זבולון אורלב: אני מאוד מכבד את הרצון שלכם לעזור, אבל אני מוכרח לומר שהמחוקק לא סבר שספריות ציבוריות צריכות להישען על פילנתרופיה.

זבולון אורלב: אני גם ראש השדולה לקידום החברה האזרחית.

זבולון אורלב: אני בהחלט מעריך כל סיוע אזרחי שניתן.

זבולון אורלב: תבורכו.

זבולון אורלב: רשמנו לפנינו את ההודעה שלכם, אבל הספרייה לא יכולה להיבנות על סמך תרומות פילנתרופיות חשובות ומבורכות ככל שתהיינה.

זבולון אורלב: יש חוק.

זבולון אורלב: אין לך מושג, כמה צרות היו עם הספריות הציבוריות.

זבולון אורלב: לכן, חוקקנו את החוק.

זבולון אורלב: חשבנו שהגענו למנוחה ולנחלה, ומתברר שזה לא כך.

סמי מלול: אני ראש עיר לשעבר של קריית שמונה.

סמי מלול: אני מודה לך שקיימת את הישיבה הזאת.

סמי מלול: אני יודע גם, שקיימת לא מעט ישיבות בנושא קריית שמונה במסגרת הוועדה לביקורת המדינה כאשר היתה מלחמת לבנון השנייה.

סמי מלול: היום יש קריסת מערכות בקריית שמונה, ואני לא אומר לך את זה כאיש אופוזיציה.

סמי מלול: הספרייה זה סימפטום.

סמי מלול: כל החינוך הבלתי פורמאלי בקריית שמונה נמצא במשבר.

סמי מלול: לצערי, בחברת המתנ"סים יש עובדים שלא קיבלו את שכרם.

סמי מלול: יש עשרות עובדים שנמצאים באי ודאות.

סמי מלול: המצב הזה הוא בלתי נסבל.

זבולון אורלב: נמצא איתנו חה"כ ציון פיניאן, איש הצפון, הכי קרוב לקריית שמונה.

אורי אורבך: אני גרתי בקריית שמונה.

זבולון אורלב: אתה בוגר ישיבת ההסדר בקריית שמונה.

אורי אורבך: הייתי מנוי בספרייה.

זבולון אורלב: אני רוצה לומר לחה"כ פיניאן, שראש העיר לא מצא לנכון לבוא, ואין כאן נציג מוסמך של העירייה.

זבולון אורלב: זו חוצפה ממדרגה ראשונה.

זבולון אורלב: אני אומר לך, זה ראוי לכל גינוי.

זבולון אורלב: הבעיה של תקציב הרשות המקומית לא נדונה בשולחן הזה, אלא בשולחן של ועדת הפנים.

זבולון אורלב: אם צריכים את עזרתי, אני אירתם.

זבולון אורלב: אותנו כרגע מטרידה סגירת הספרייה.

זבולון אורלב: אנחנו לא דנים בסגירת המתנ"ס, כי לא פנו אלינו בעניין.

זבולון אורלב: דנו בעניין סגירת המתנ"ס בחצור הגלילית, והמתנ"ס נפתח, כידוע.

זבולון אורלב: אנחנו נתערב בכל חשש לסגירה של איזשהו מוסד חינוכי, פורמאלי או לא פורמאלי.

יגאל בוזגלו: הטעו אותך, כבוד היו"ר.

זבולון אורלב: הטעו אותי.

זבולון אורלב: כרגע אנחנו רוצים לעסוק בסוגיית הספרייה, ולשים עליה את הפוקוס.

יגאל בוזגלו: האם מעונות יום זה לא חשוב?

זבולון אורלב: הכל חשוב, אבל בנושא של מעונות יום לא דנים אצלי בוועדה.

זבולון אורלב: התקציבים של מעונות היום נמצאים בוועדת הפנים ולא בוועדת חינוך.

סמי מלול: מר אורלב, אני לא רוצה שיטעו אותך.

סמי מלול: אם לא יפתרו את בעיית המתנ"ס, אין אפשרות מעשית לפתוח את הספרייה.

זבולון אורלב: יכול להיות.

זבולון אורלב: אני נוטה אפילו להסכים איתך.

זבולון אורלב: כרגע, אתה רואה שאני לא הודף את כל הדיבורים על המתנ"ס.

זבולון אורלב: הבנתי את הדבר הזה.

זבולון אורלב: אם אני הייתי שר התרבות, הייתי קורא לויקטור ואומר לו: "תוציא את הספרייה, תחזיר אותה לעירייה, אני לא מכיר מה זה המתנ"ס, המתנ"ס לא חייב לי כלום, בחוק המתנ"ס לא מוזכר בכלל ותפסיקו לבלבל לי את המוח.

זבולון אורלב: אני צריך ספרייה פתוחה לילדים, וכל היתר לא מעניין אותי".

זבולון אורלב: הייתי קורה לזה ולזה, מקיים ישיבת חירום ומשתדל לפתור את הבעיה הזו.

זבולון אורלב: לצערי, זה לא קרה.

אורי אורבך: הם נוקטים בשיטת צ'יצ'.

זבולון אורלב: הזכרתי את זה.

אורי אורבך: הם לוקחים את הדבר הכי כואב.

אהוד רז: אני חייב לחלוק עליך.

אורי אורבך: אתה לא חייב לחלוק.

אורי אורבך: אתה יכול להסכים.

אורי אורבך: לוקחים את הדבר הכי כואב, שהוא גם תקשורתי וציבורי.

אורי אורבך: הספרייה היא הכי הפחות גירעונית מכל מחלקות המתנ"ס.

אהוד רז: עובדתית, זה לא נכון.

אהוד רז: הספרייה היא המחלקה הגירעונית ביותר בין כל מחלקות המתנ"ס.

אורי אורבך: היא לא הגירעונית ביותר, וגם יש לה תרומות של אדם שתורם כל חודש 1,000 שקלים רק לקניית ספרים.

אהוד רז: אני לא נגדך, אני איתך.

אהוד רז: התקציב של הספרייה בקריית שמונה הוא כ-400,000 שקלים.

אהוד רז: כל ה-400,000 שקלים האלה לתפעול ושכר עובדים הוא תקציב שאין לו כיסויי משום מקום.

אהוד רז: עיריית שמונה לא העביר שקל אחד בשנים האחרונות בגין הספרייה.

אורי אורבך: זה לא גירעון תפעולי שלה.

אורי אורבך: יש הכנסות לספרייה.

אהוד רז: אין לה שום הכנסות.

אהוד רז: היא מפסידה 400,000 שקלים בשנה.

אהוד רז: זה החלק הכי גירעוני.

זבולון אורלב: חה"כ ציון פיניאן, בבקשה.

ציון פיניאן: תודה רבה ליו"ר שיזם את הדיון.

ציון פיניאן: אני רוצה להגיד לשבחו של היו"ר, שהוא צפוני לא פחות ממני.

ציון פיניאן: הדאגה שלו ממרכז הארץ חשובה יותר.

ציון פיניאן: שמעתי את הסיפה של דבריו.

ציון פיניאן: לא צריכים פילנתרופ.

ציון פיניאן: כאשר יש תרומה חד פעמית, הבעיה תחזור בשנה הבאה.

ציון פיניאן: זה לא הפתרון.

ציון פיניאן: אי אפשר למצוא פתרון כזה.

ציון פיניאן: כל המתנ"סים שקיבלו סכום כסף חזרו אחר כך לאותה בעיה שהיתה לפני כן.

ציון פיניאן: לצערי, זה לא המקום לדון בכל הבעיות של קריית שמונה.

ציון פיניאן: בשביל הבעיות של קריית שמונה צריך לכנס את כל הוועדות ביחד.

ציון פיניאן: בנוגע לספרייה יש בעיה.

ציון פיניאן: אני מצטרף לצער הרב שראש העיר לא מצא לנכון להגיע.

זבולון אורלב: או מישהו מוסמך מטעמו.

ציון פיניאן: בדיוק.

ציון פיניאן: הגיע לכאן נציג האופוזיציה, שהדאגה שלו לקריית שמונה היא לא פחותה מזו של ראש העיר, אבל חבל שראש העיר לא הגיע.

ציון פיניאן: צריך לחפש פתרון לעשרות שנים קדימה ולא לשנה.

ציון פיניאן: הפתרון צריך להתקבל גם בהשתתפות משרד החינוך.

ציון פיניאן: בואו לא נחפש פתרון עד הוק, אלא פתרון קיים לשנים רבות.

ציון פיניאן: צריך לערב את כל הגורמים כדי למצוא את הפתרון לספרייה ולכל קריית שמונה.

ציון פיניאן: אני רוצה להודות לבנק הפועלים.

ציון פיניאן: שמעתי אותו ברדיו האזורי.

ציון פיניאן: יישר כוח.

סמי מלול: מה יישר כוח?

סמי מלול: הם עוד לא נתנו כלום.

ציון פיניאן: הם התחייבו בשידור חי לתת 600,000 שקלים.

אהוד רז: זה ממש לא נכון.

ציון פיניאן: אז המצב יותר חמור.

ציון פיניאן: לכן, צריך למצוא פתרון קבוע ולא פתרון זמני.

זבולון אורלב: חה"כ אורבך, בבקשה.

אורי אורבך: קודם כל, מי שתורם יבורך.

אורי אורבך: אנחנו כוועדה ציבורית צריכים לדאוג שמדינת ישראל תדאג.

אורי אורבך: מדינת ישראל ביטלה את התשלומים לספריות, וגם זה יצר חור בתקציב.

אורי אורבך: אני מדבר על העובדה שאין תשלומים.

אורי אורבך: אנחנו צריכים לדאוג שזה יהיה מתוקן ולא נדבת לבם של ארגונים, כמו "תקרא-תצליח".

אורי אורבך: הדברים האלה יכולים לבוא אחרי שתיפתר הבעיה.

אורי אורבך: ודאי שתרומות יתקבלו בברכה.

אורי אורבך: אני לא מציע לנהוג כגל גאה ולהגיד: "רק מדברים".

אורי אורבך: מי שתורם, זה דבר טוב.

אורי אורבך: יותר טוב שהבנקים יתרמו מאשר ייקחו, שבזה אנחנו בדרך כלל דנים בוועדות אחרות.

אורי אורבך: יש גם תורמים פרטיים.

אורי אורבך: זה נכון שמעון יום יותר דחוף מספרייה, אבל הספרייה היא הדבר שנותן טעם לחיים.

אורי אורבך: זה לא החיים, אלא הטעם לחיים.

אורי אורבך: לכן, ועדת החינוך והתרבות דואגת לספריות.

אורי אורבך: בלעדי מעונות יום אי אפשר, אבל עיר בלי ספרייה היא כמעט עיר נידחת.

אורי אורבך: לא יכול להיות שעיר תהיה בלי ספרייה.

אורי אורבך: אני גרתי שם כתושב שנתיים.

אורי אורבך: סמי, כבר היית במועצת העירייה עם אבשלום צדוק.

אורי אורבך: הבידור והבילוי שהיו לשעות הפנאי היו בספרייה של בית אדלשטיין.

אורי אורבך: זה מצרך כל כך יסודי, שאתם צריכים לפתור את זה ארגונית: זה לא יהיה בחברת המתנ"סים, זה יחזור לעירייה או שזו תהיה עמותה נפרדת.

יגאל בוזגלו: יש אי ודאות לגבי שנה הבאה.

אורי אורבך: אבל אי אפשר להפיל על הספרייה את כל הצרות של המתנ"ס והניהול שלו.

אורי אורבך: אפשר לצמצם כמה שעות, אפשר להוריד יום, אפשר לפתור את זה.

אורי אורבך: זה לא הרבה כסף ביחס לעירייה, ובטח לא ביחס למדינה.

אורי אורבך: הספרייה היא סמל של עיר.

אורי אורבך: עיר בלי ספרייה היא לא עיר.

יגאל בוזגלו: זה תקשורתי.

אורי אורבך: זה לא תקשורתי.

אורי אורבך: נגיד שאין על זה מילה בתקשורת.

יגאל בוזגלו: התכנון המשפחתי הוא להביא את הילד למעונות היום.

יגאל בוזגלו: לדעתי, זו בעיה לא פחות חשובה.

אורי אורבך: מכונת דיאליזה זו בעיה עוד יותר דחופה.

אורי אורבך: גם אין בית חולים בקריית שמונה.

אורי אורבך: יש גם חדר מיון שכמעט נסגר כמה פעמים בשנים האחרונות.

אורי אורבך: הכל חשוב.

אורי אורבך: אני מדבר איתך על דבר שמסמן עיר ואם בישראל, שיש בה עניין של תרבות.

אורי אורבך: זה לא מוצר מותרות, זה מוצר יסוד, למרות שכאילו אפשר להסתדר בלעדיו.

אורי אורבך: נדמה לי, שדנו בוועדת חינוך על מהומה שהיתה בעקבות חנות ספרים שנסגרה.

אורי אורבך: קל וחומר שספרייה צריכה להיות.

אורי אורבך: האחריות של העירייה, בעצמה או מול המדינה, לפתור את הבעיה הזו.

אורי אורבך: עם כל יתר הפרטים, אם זו חברת המתנ"סים או לא חברת המתנ"סים, תסתדרו ביניכם.

זבולון אורלב: חה"כ מילר היה מחברי הכנסת, שפנו לוועדה כדי לקיים את הדיון הזה.

אלכס מילר: אני רוצה להודות לך על כך שאתה מקיים דיון.

אלכס מילר: חשוב לציין, שוועדת החינוך דנה לא פעם אחת במצב המתנ"סים, גם בכנסת הקודמת, וניסינו להגיע לפתרונות.

אלכס מילר: אדוני היו"ר, יכול להיות שיהיו כמה אנשים שלא יאהבו את זה, אבל ברור שיש כאן כישלון בניהול.

אלכס מילר: יש פה מצב בו מדינה, בדרך כזו או אחרת, שכחה את אזור קריית שמונה.

אלכס מילר: אני חושב, שצריך לקבל פה החלטות ומישהו צריך לקחת אחריות.

אלכס מילר: אם יש בעיה בניהול, אם יש בעיה בגיוס כספים, אם יש בעיה במציאת פתרונות על ידי אותם אנשים האחראיים על ניהול: עירייה או כל אחד אחר, המדינה צריכה לעשות פה צעד, לקחת את זה לעצמה, לעשות שם תוכנית הבראה ולהזרים כספים.

אלכס מילר: לא יעלה על הדעת שבפריפריה במדינת ישראל אין תרבות.

אלכס מילר: יושב כאן ציון פיניאן, שהוא מרכז קואליציה של ועדת הכספים, ואורי ואני חברים בוועדת הכספים.

אלכס מילר: אם יהיה צורך, אנחנו נעלה את הנושא הזה שם לפני התקציב.

אלכס מילר: בדרך שוועדת כספים יודעת לעשות, אם יהיה לנו קונצנזוס, נוכל לעזור.

אלכס מילר: צריכים לבוא אלינו עם מסר מהמדינה, שמישהו לוקח אחריות לפרק את זה לכמה חלקים, ולטפל בכל דבר ודבר עם הזרמת כספים.

אלכס מילר: אנחנו לא יושבים פה כדי להחליף ראשי ערים.

אלכס מילר: זה לא התפקיד שלנו.

אלכס מילר: התפקיד שלנו זה לספק תרבות במקומות בהם יש בעיה.

זבולון אורלב: נציג משרד הפנים, בבקשה.

כפיר מצויינים: אחד מהתפקידים של המשרד זה לאשר הלוואות ולתת מענקים.

כפיר מצויינים: כל עוד לא קיבלנו פנייה קונקרטית בעניין אין לנו במה לדון.

ציון פיניאן: אם תהיה פנייה, תאשרו הלוואה?

כפיר מצויינים: אני לא יכול עכשיו על רגל אחת לאשר הלוואה.

כפיר מצויינים: ברגע שתהיה פנייה, נדון בה.

אהוד רז: היתה אמירה גורפת.

כפיר מצויינים: רק אתמול אישרנו לקריית שמונה הלוואה של 3,000,000 שקלים, בלי קשר לעניין הספרייה הציבורית.

אהוד רז: זה לניהול שוטף של העיר.

אהוד רז: גם הקדמתם להם כספים לתשלום משכורות לפני יומיים.

אהוד רז: אדוני היו"ר, רצית לצאת עם בשורה מהישיבה ואמרת: "נמשיך לדון גם מחר ומחרתיים עד אשר ייצא עשן לבן".

אהוד רז: באמירה כללית אני רוצה לומר: חודש אנחנו מנסים בשיניים להחזיק את המערכת הזו באופן כללי, כולל הספרייה.

אהוד רז: היתה ישיבה של כלל עובדי המתנ"ס, שהביעו את רצונם לסיים את עבודתם לאלתר ולהגיד בזה שלום למתנ"ס ולנעול את הדלתות.

אהוד רז: סביר להניח שבטווח של יום או יומיים, עד סוף השבוע - בשים לב לכך שראש העיר קריית שמונה נוסע היום לחו"ל עד ה-7 ביולי, ולא יהיה שם מי שינווט, לא יהיה קברניט שאפשר יהיה לפנות אליו – הדלתות יינעלו במתנ"ס, ובכלל זה הספרייה, באופן כזה שלא יאפשר בעתיד פתיחה מחדש, אלא אם אנחנו מדברים על סיוע דחוף מיידי, שייתן פתרון לספרייה ולכלל המערכת, ויאפשר כמה חודשים כדי לדון בפתרון גדול יותר.

אהוד רז: הפלטפורמה הזו של מפרק בבית המשפט נותנת אפשרות גם לבנק הפועלים – שסירבו לדבר איתי - להעביר כספים ולדעת באופן ודאי ובטוח שהם תורמים למקום הנכון, באופן צבוע, איך שהם רוצים.

אמיתי ברק: לעניין משרד הפנים, היתה פנייה לפני כחודש ימים של הרשות המקומית לקבלת 3,500,000 שקלים, כדי להתמודד עם תוכנית הבראה של המתנ"ס.

אמיתי ברק: יש פנייה כזו, היא הוגשה ונעשו דיונים לגביה.

כפיר מצויינים: האם אתה מדבר על מענק של 3,500,000 שקלים או על הלוואה?

אמיתי ברק: אני מדבר על הלוואה של 3,500,000 שקלים, כדי להתמודד עם תוכנית הבראת המתנ"ס.

כפיר מצויינים: אבל אז הבנו שיש בקשה לפירוק, ולכן העניין עמד.

זבולון אורלב: מה שקורה כאן זו תמונה ידועה מראש של כשלים ומחדלים שלטוניים, שכל אחד זורק על השני: עירייה, משרד הפנים, משרד התרבות, חברת המתנ"סים.

זבולון אורלב: במקרה משרד החינוך יוצא חלק הפעם.

זבולון אורלב: ידו לא במעל.

זבולון אורלב: כל אחד זורק על השני, ובאמצע יש ילדים.

זבולון אורלב: אגב, ספר שילד לא קורא, הוא לא יקרא אותו שוב.

זבולון אורלב: זה דבר האבד.

זבולון אורלב: להרחיק ילדים מספרים זה אחד הפשעים החמורים ביותר שאני מכיר כלפי ילדים.

זבולון אורלב: זה כמו להרחיק אותם מלימודים.

זבולון אורלב: בעיניי, אם אתה לא מאפשר לילד ללמוד או לא מאפשר לילד לקרוא, אין הבדל גדול.

זבולון אורלב: אני גם לא יודע איפה הוא לומד יותר, כאשר הוא נמצא בשיעור הפורמאלי או כאשר הוא קורא את הספר.

זבולון אורלב: מי שהיה כאן מנהל בית ספר יותר שנים ממני, חה"כ ציון פיניאן, יכול להעיד על כך שהספרים מחנכים ומלמדים לפעמים יותר מאותו שיעור פורמאלי.

זבולון אורלב: תארו לכם שבקריית שמונה היו מפסיקים את הלימודים.

זבולון אורלב: היתה פה זעקה גדולה ומרה.

זבולון אורלב: על ספרייה אומרים: "זה לא כל כך נורא, הוא יקרא פחות ספרים".

זבולון אורלב: זה דבר איום ונורא.

זבולון אורלב: אני רוצה להפנות את תשומת לבכם לחוק הספריות הציבוריות.

זבולון אורלב: חוק הספריות הציבוריות לא השאיר לרשויות שום שיקול דעת.

זבולון אורלב: הוא קבע שאחת לשלוש שנים יקבע שר התרבות את העלות השנתית של הוצאות אחזקה וניהול של ספרייה.

זבולון אורלב: הוא קובע את זה בהסכמה עם שר האוצר.

זבולון אורלב: אוצר המדינה נושא בסכום של 50%.

זבולון אורלב: ב-50% נוספים הרשות המקומית חייבת לשאת.

זבולון אורלב: הכל מוסדר בחוק, וכאילו אין חוק.

זבולון אורלב: איש הישר בעיניו יעשה בקריית שמונה.

זבולון אורלב: כל אחד עושה מה שהוא רוצה: העירייה רוצה היא מעבירה, היא לא רוצה היא לא מעבירה.

זבולון אורלב: ויקטור, האם אתם מעבירים את ה-50%?

ויקטור בן נעים: אנחנו יכולים להעביר, אבל אין לנו לאן להעביר.

אהוד רז: אגב, הכספים שמשרד החינוך מעביר הם לא 50% אלא כ-30%, והם מיועדים לרכישת ספרים בלבד.

אהוד רז: רכש בלבד, לא לתפעול ולא לניהול.

זבולון אורלב: אדוני, כתוב:

זבולון אורלב: אוצר המדינה ישתתף באחזקתן ובניהולן של הספרייה הלאומית בשיעור כולל של 50% מסכום הבסיס.

זבולון אורלב: נאמר במפורש, כי סכום השתתפות המדינה נועד גם לאחזקה וגם לניהול.

אהוד רז: זו היתה בקשתי.

אהוד רז: אמרת שזה לא ניתן.

ציון פיניאן: אני חושב שמשרד החינוך עוזר במתנ"ס.

ציון פיניאן: הוא היחידי שעוזר שם.

זבולון אורלב: מבחינת החוק, מי שאחראי על הספרייה הציבורית הוא משרד התרבות.

זבולון אורלב: אני רוצה לסכם את הדיון הזה.

זבולון אורלב: ועדת החינוך חוזרת וקובעת, כי קיומה של ספרייה ציבורית ביישוב בכלל, ובקריית שמונה בפרט, היא חיונית עבור התלמידים, וסגירת ספרייה ציבורית היא פגיעה חמורה בזכויותיהם של תלמידים למצרך תרבותי וחינוכי בסיסי.

זבולון אורלב: הוועדה גם קובעת, כי סגירת הספרייה היא הפרה בוטה של סעיף 5 לחוק הספריות הציבוריות, וקוראת לשרת התרבות, המופקדת על ביצוע החוק, לכנס בדחיפות את ראש העיר, הממונה על השלטון המקומי במשרד הפנים, משרד האוצר ואת חברת המתנ"סים, על מנת לגבש פתרון דחוף להפעלת הספרייה הציבורית (אם לצורך כך יש להפעיל את המתנ"ס, הוועדה רואה זאת בברכה רבה).

זבולון אורלב: הדיווחים שהתקבלו בוועדה מעידים על כשל ועל מחדל של כל הרשויות הנוגעות בדבר, שהביאו לסגירת הספרייה.

זבולון אורלב: הוועדה מגנה את ראש העיר ואת הנהלת העירייה, שלא מצאו לנכון להתייצב בפני הוועדה ולמלא את חובתם כחוק לדווח לוועדת החינוך, התרבות והספורט באשר לנסיבות הסגירה והאפשרויות לפתיחתה.

זבולון אורלב: הוועדה תקיים ישיבת מעקב בהקדם האפשרי, לאחר שתשמע משרת התרבות על פעולתה בנושא.

זבולון אורלב: אני אומר באופן אישי, כי אני מכיר את שרת התרבות מקרוב.

זבולון אורלב: אני יודע ממקור ראשון את רגישותה הרבה לספר ולסופרים.

זבולון אורלב: אני בטוח, שהיא תעשה כמיטב יכולתה, ואנחנו נשתדל לעזור לה.

אהוד רז: האם ניתן להורות לעירייה להעביר את מה שהיא מחויבת על פי חוק?

זבולון אורלב: אמרתי שיש כאן הפרה בוטה של החוק.

זבולון אורלב: כלומר, המדינה צריכה להעביר 50%, והרשות צריכה להעביר 50%.

ציון פיניאן: הנושא של המתנ"סים נשאר בתחום שיפוטו ואחריותו של שר החינוך.

ציון פיניאן: לכן, צריך פה גם נציג של משרד החינוך.

זבולון אורלב: הוועדה גם פונה לשר החינוך ומפנה תשומת לבו, שתוך כדי הדיון על סגירת הספרייה הציבורית התברר שאי אפשר להפריד בין סגירת הספרייה לבין סגירת המתנ"ס, ומבקשת ממנו גם לקיים דיון דחוף באשר לתפקוד מחודש, ראוי וסדיר של המתנ"ס.

זבולון אורלב: גם פה נשקול לקיים ישיבה בשבוע הבא.

זבולון אורלב: יכול להיות שאנחנו ניעזר בוועדה לביקורת המדינה בשביל להוציא צווי הבאה לכל מי שנעדר מהדיון הזה.

זבולון אורלב: שם יש לנו אפשרות להשתמש בצווי הבאה.

זבולון אורלב: אם חברים חושבים שהם יכולים להתחמק מלהופיע בוועדות הכנסת, זה לא נכון.

זבולון אורלב: פעם אחת צריך להעמיד אנשים על מקומם.

זבולון אורלב: תודה רבה, הישיבה נעולה.